KOMMISSIONENS AFGØRELSE

af 22. oktober 2008

om oprettelse af en europæisk gruppe for klyngepolitik

(2008/824/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, og

ud fra følgende betragtninger:

I henhold til traktatens artikel 157 sørger Fællesskabet og medlemsstaterne for, at de nødvendige betingelser for udviklingen af fællesskabsindustriens konkurrenceevne er til stede, og gør en indsats for at fremme udnyttelsen af det industrielle potentiale i politikkerne for innovation, forskning og teknologisk udvikling.

I artikel 13 i Europa-Parlamentets og Rådets afgørelse nr. 1639/2006/EF af 24. oktober 2006 om et rammeprogram for konkurrenceevne og innovation (2007-2013) (1) opfordres der til fremme af sektorspecifik innovation, virksomhedsklynger, innovationsnetværk, offentlige/private innovationspartnerskaber og samarbejde med relevante internationale organisationer samt anvendelse af innovationsmanagement.

I sin meddelelse »Viden i praksis: en bredt funderet innovationsstrategi for EU« (2) anerkender Kommissionen klyngers betydningsfulde rolle med hensyn til at bygge bro mellem virksomheder, forskning og ressourcer, hvorved den viden, der er til rådighed, hurtigere kommer ud på markedet, og kræver politiske retningslinjer og samarbejde.

Det Europæiske Råd understregede i konklusionerne fra sit møde den 13. og 14. marts 2008, at rammebetingelserne for innovation bør koordineres bedre, herunder gennem forbedrede forbindelser mellem den videnskabelige verden og erhvervslivet, innovationsklynger i verdensklasse og udvikling af regionale klynger og netværk.

I sin udtalelse om klynger og klyngepolitik, som blev vedtaget den 19. juni 2008, opfordrer Regionsudvalget til nedsættelse af en ekspertgruppe på højt niveau om klynger, som kunne fungere som platform for drøftelser om gennemførelsen af et sæt generelle strategiske rammer for klynger.

I Kommissionens meddelelse »Opbygning af klynger i verdensklasse i EU: Gennemførelse af den bredt funderede innovationsstrategi« (3) peges der på oprettelse af en europæisk gruppe for klyngepolitik som et vigtigt punkt på den politiske dagsorden til støtte for klynger i verdensklasse i EU.

Det er således nødvendigt at oprette en europæisk gruppe for klyngepolitik og at fastlægge dens opgaver og struktur.

For at nå ovennævnte mål er det nødvendigt, at Kommissionen opfordrer politikudviklere og eksperter inden for klyngeudvikling til at komme med bidrag.

Den europæiske gruppe for klyngepolitik bør udveksle oplysninger og viden om klyngepolitikker med henblik på at undersøge mere indgående, hvordan medlemsstaterne bedst hjælpes med at støtte opbygningen af klynger i verdensklasse i EU.

Den europæiske gruppe for klyngepolitik bør sammensættes af medlemmer på højt niveau med erfaring og kompetence inden for konkurrenceevne og innovationspolitikker samt en meget god forståelse for klyngers rolle og funktion i forbindelse med økonomisk udvikling.

Der skal fastlægges regler for den europæiske gruppe for klyngepolitiks medlemmers videregivelse af oplysninger med forbehold af Kommissionens sikkerhedsforskrifter i bilaget til Kommissionens afgørelse 2001/844/EF, EKSF, Euratom (4) .

Der bør fastsættes en gyldighedsperiode for denne afgørelse. Kommissionen vil til sin tid overveje, om det er hensigtsmæssigt at forlænge den —

TRUFFET FØLGENDE AFGØRELSE:

Artikel 1

Den Europæiske Gruppe for Klyngepolitik

Kommissionen opretter Den Europæiske Gruppe for Klyngepolitik, i det følgende benævnt »gruppen«.

Artikel 2

Opgaver

Gruppen har til opgave:

at forbedre Kommissionens og medlemsstaternes kendskab til moderne politikinitiativer til støtte for klynger i topklasse

at udpege og foretage yderligere analyser af eksempler på vellykket og fejlslagen praksis til støtte for klynger og at fremsætte anbefalinger om, hvordan klyngepolitikker i Fællesskabet kan udformes bedre

at vurdere internationale tendenser inden for klyngeudvikling og at udpege fremtidige udfordringer for klyngepolitikkerne som følge af globaliseringen

at undersøge redskaber, der kan fjerne eksisterende hindringer for tværnationalt klyngesamarbejde

at analysere komplementariteten mellem de vigtigste politikker og finansielle redskaber på fællesskabsplan, som støtter klynger, at drage konklusioner og at udarbejde anbefalinger

at have relationer med European Cluster Alliance og med andre relevante initiativer til støtte for klynger og klyngepolitikker og at trække på deres praktiske erfaringer

at gennemføre op til maksimalt tre studiebesøg i medlemmernes mandatperiode med henblik på at lære af den erfaring, der er opnået på internationalt plan

at samarbejde med henblik på at give offentligheden indblik i drøftelserne og de fælles resultater

at forelægge Kommissionen en midtvejsrapport ni måneder efter oprettelsen og en endelig rapport ved mandatperiodens afslutning med et resumé af udviklingen, hvad angår arbejdsopgaver og anbefalinger. Den endelige rapport skal offentliggøres.

Formanden deltager i relevante konferencer og arrangementer og forelægger gruppens vigtigste resultater.

Artikel 3

Medlemskab — udnævnelse

1. Gruppens medlemmer udnævnes af Kommissionen på grundlag af ansøgninger fra specialister på højt niveau med kompetence inden for de i artikel 2 omhandlede områder. Kommissionens repræsentant kan indbyde eksperter eller observatører med særlig kompetence inden for et emne, der er opført på dagsordenen, til at deltage i gruppens arbejde, hvis dette anses for nyttigt.

2. Gruppen sammensættes af højst 20 medlemmer.

3. Gruppens medlemmer udnævnes for en periode på 18 måneder.

4. Medlemmerne udnævnes personligt og rådgiver Kommissionen uafhængigt af instruktioner udefra.

5. Gruppens medlemmer bevarer deres funktion, indtil de udskiftes, eller deres mandat udløber.

6. Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i denne artikels stk. 4 eller i traktatens artikel 287, kan erstattes i den resterende del af deres mandatperiode.

7. Medlemmer, der er personligt udnævnt, afgiver hvert år en skriftlig erklæring, ifølge hvilken de forpligter sig til at handle i almenhedens interesse, og en erklæring om, at der ikke består interessekonflikter af nogen art til skade for deres uafhængighed.

8. Navnene på de medlemmer, der er personligt udnævnt, offentliggøres på webstedet for Generaldirektoratet for Erhvervspolitik og i Den Europæiske Unions Tidende, C-serien. Medlemmernes navne indhentes, behandles og offentliggøres i overensstemmelse med forordning (EF) nr. 45/2001.

Artikel 4

Gruppens virke

1. Kommissionen udnævner gruppens formand.

2. Oplysninger, som deltagelse i gruppens arbejde giver adgang til, må ikke videregives, hvis Kommissionen mener, at de vedrører fortrolige anliggender, uden at dette dog påvirker forskrifterne om sikkerhed i bilaget til afgørelse 2001/844/EF, EKSF, Euratom.

3. Gruppen mødes almindeligvis et af de steder, hvor Kommissionen og dens tjenestegrene har hjemsted, i overensstemmelse med de nærmere bestemmelser og den tidsplan, der fastsættes af Kommissionen. Kommissionen varetager gruppens sekretariatsopgaver. Tjenestemænd i Kommissionen med interesse i de emner, der behandles på gruppens møder, kan deltage i disse møder.

4. Gruppen fastsætter selv sin forretningsorden på grundlag af Kommissionens standardforretningsorden.

5. Kommissionens kan offentliggøre alle gruppens resuméer, konklusioner, delkonklusioner eller arbejdsdokumenter på originalsproget eller lægge disse dokumenter på internettet.

Artikel 5

Mødeudgifter

Kommissionen godtgør rejseudgifter og, hvis det er relevant, opholdsudgifter for medlemmer i forbindelse med gruppens arbejde i overensstemmelse med Kommissionens regler for godtgørelser til eksterne eksperter.

Gruppens medlemmer modtager ikke vederlag for det arbejde, der udføres.

Mødeudgifter godtgøres inden for grænserne af det årlige budget, som den ansvarlige tjenestegren i Kommissionen har tildelt gruppen.

Artikel 6

Udløb

Denne afgørelse udløber den 30. juni 2011.

(1) EUT L 310 af 9.11.2006, s. 15.

(2) KOM(2006) 502 endelig af 13.9.2006.

(3) KOM(2008) 652 af 17.10.2008.

(4) EFT L 317 af 3.12.2001, s. 1.

(5) EFT L 8 af 12.1.2001, s. 1.

BILAG

Den Europæiske Gruppe for Klyngepolitik

MANDAT

1. Baggrund

I december 2006 blev der under Europe Innova-initiativet oprettet en højtstående rådgivende gruppe om klynger, som har til formål at styre drøftelserne om klyngepolitik i Europa og at udvikle en klyngedagsorden med fælles foranstaltninger, som vil fremme tværnationalt samarbejde. Gruppen spillede en fremtrædende rolle ved udarbejdelsen af »European Cluster Memorandum« (1) (det europæiske klyngememorandum), som blev lanceret på EU-formandskabets konference om innovation og klynger i Stockholm den 22. og 23. januar 2008 og underskrevet af mere end 70 nationale og regionale myndigheder og agenturer.

Meddelelsen »Opbygning af klynger i verdensklasse i EU: Gennemførelse af den bredt funderede innovationsstrategi« (2), som blev vedtaget den 17. oktober 2008, omhandler bl.a. oprettelse af en europæisk gruppe for klyngepolitik med henblik på at bistå medlemsstaterne med at udvikle en mere strategisk vision for at opnå en kritisk masse og ekspertise i verdensklasse. Denne gruppe skal erstatte den eksisterende højtstående rådgivende gruppe om klynger og have en mere markant profil og større synlighed.

2. Den europæiske gruppe for klyngepolitiks mandat

Idéen og formålet med den europæiske gruppe for klyngepolitik er at udveksle oplysninger om klyngepolitikker med henblik på at undersøge mere indgående, hvordan medlemsstaterne bedst kan hjælpes med at støtte etableringen af klynger i verdensklasse i EU.

Gruppen har til opgave:

— at forbedre Kommissionens og medlemsstaternes kendskab til moderne politikinitiativer til støtte for klynger i topklasse

— at udpege og foretage yderligere analyser af eksempler på vellykket og fejlslagen praksis til støtte for klynger og at fremsætte anbefalinger til, hvordan klyngepolitikker i Fællesskabet kan udformes bedre

— at vurdere internationale tendenser inden for klyngeudvikling og at udpege fremtidige udfordringer for klyngepolitikkerne som følge af globaliseringen

— at undersøge redskaber, der kan fjerne eksisterende hindringer for tværnationalt klyngesamarbejde

— at analysere komplementariteten mellem de vigtigste politikker og finansielle redskaber på fællesskabsplan til støtte for klynger, at drage konklusioner og at udarbejde anbefalinger

— at have relationer med European Cluster Alliance og med andre relevante initiativer til støtte for klynger og klyngepolitikker og at trække på deres praktiske erfaringer

— at gennemføre op til maksimalt tre studiebesøg i medlemmernes mandatperiode med henblik på at lære af den erfaring, der er opnået på internationalt plan

— at samarbejde med henblik på at give offentligheden indblik i drøftelserne og de fælles resultater

— at forelægge Kommissionen en midtvejsrapport ni måneder efter oprettelsen og en endelig rapport ved mandatperiodens afslutning med et resumé af udviklingen, hvad angår arbejdsopgaver og anbefalinger. Den endelige rapport skal offentliggøres.

Formanden deltager i relevante konferencer og arrangementer og forelægger resultaterne af gruppens arbejde og de vigtigste konklusioner. Rapporterne skal ikke betragtes som et udtryk for Kommissionens synspunkter.

3. Sammensætning og nærmere bestemmelser om gruppens arbejde

3.1. Sammensætning

Den europæiske gruppe for klyngepolitik skal have højst 20 medlemmer på højt niveau med erfaring og kompetence inden for konkurrenceevne og innovationspolitikker. Gruppen skal bestå af medlemmer, der repræsenterer politikudviklere på højt plan, virksomheder samt forskningsinstitutioner og videregående uddannelsesinstitutioner.

Repræsentanter fra de europæiske institutioner kan deltage i gruppens møder og aktiviteter som observatører.

3.2. Indkaldelse af ansøgninger

Gruppen vil blive oprettet på grundlag af en åben indkaldelse af ansøgninger. Ansøgningerne om medlemskab af gruppen skal være behørigt begrundede. Følgende kriterier vil ligge til grund for udvælgelsen af eksperter:

— Medlemmerne skal have fremragende ekspertise og erfaring inden for konkurrenceevne og innovationspolitikker på regionalt og nationalt plan samt fællesskabsplan og skal have en meget god forståelse for klyngers rolle i forbindelse med økonomisk udvikling for at sikre, at de analyser og anbefalinger, der udarbejdes, er relevante og i overensstemmelse med EU's institutionelle rammer og regelkompleks.

— Medlemmerne skal have stor erfaring inden for europæiske anliggender og med at arbejde i et internationalt miljø.

— Medlemmernes mundtlige og skriftlige engelskkundskaber skal være gode nok til, at de kan deltage i drøftelserne og udarbejdelsen af rapporter.

Ansøgningerne skal ledsages af dokumentation for, at det foreslåede medlem opfylder ovenstående krav.

Gruppens medlemmer udnævnes for en periode på 18 måneder. Såfremt en af de eksperter, der udvælges, er forhindret på det tidspunkt, hvor gruppen sammensættes, eller bliver forhindret i løbet af mandatperioden, træffer Kommissionen beslutning om udvælgelse af en passende erstatning blandt de øvrige kvalificerede ansøgere.

3.3. Endelig beslutning om gruppens sammensætning

Kommissionen træffer beslutning om gruppens endelige sammensætning på grundlag af de forslag, der indsendes som reaktion på indkaldelsen af ansøgninger.

Kommissionen udvælger de eksperter, som bedst opfylder kravene til ekspertise inden for de relevante områder under gruppens mandat, på grundlag af deres hidtidige erfaring med at foreslå og gennemføre løsninger på de pågældende problemer i deres forvaltning, organisation, sammenslutning eller branche.

Derudover tilstræber Kommissionen at sikre en bred geografisk repræsentation, en ligelig fordeling af kvinder og mænd og en fornuftig repræsentation af forskellige berørte parter på grundlag af de modtagne forslag.

3.4. Formand

Kommissionen udnævner formanden under hensyntagen til, i hvilket omfang den udvalgte person på troværdig vis repræsenterer de centrale berørte parters interesser, bidrager til at definere og forme gruppens synspunkter vedrørende klyngepolitik, for så vidt angår de emner, der er omfattet af mandatet, og har den krævede ekspertise. Kommissionen udnævner formanden for en periode på 18 måneder.

3.5. Gruppens virke

Gruppen mødes fire gange under ledelse af formanden.. Gruppen bistås af et sekretariat, som varetages af en ekstern serviceudbyder. Den eksterne serviceudbyder giver gruppen administrativ bistand, herunder tilrettelæggelse af møder og studiebesøg, intern kommunikation og godtgørelse af medlemmernes rejse- og opholdsudgifter. Desuden sørger sekretariatet for tilrettelæggelse af det afsluttende offentlige arrangement samt færdiggørelse og formidling af den endelige rapport. Oplysninger, som deltagelsen i gruppens arbejde giver adgang til, må ikke videregives, hvis Kommissionen udtrykkeligt gør opmærksom på, at oplysningerne vedrører fortrolige emner.

3.6. Varighed

Gruppens arbejdsopgaver færdiggøres inden for en periode på 18 måneder.

3.7. Gruppemedlemmernes udgifter

Kommissionen vil på grundlag af et åbent udbud udvælge den eksterne serviceudbyder, der skal sørge for sekretariatsbistand til gruppen og inden for rammerne af denne tjenesteydelseskontrakt godtgøre medlemmernes rejse- og opholdsudgifter i forbindelse med gruppens arbejde.

(1) European Cluster Memorandum kan findes på følgende websted: http://www.proinno-europe.eu/NWEV/uploaded_documents/European_Cluster_Memorandum.pdf

(2) KOM(2008) 652 af 17.10.2008.